google/wiki40b huggingface dataset:
Globe Asimi

Avarija

1981 m. lapkričio 21 d., pučiant 30 m per sek. vėjui, buksyruojamas dviejų vilkikų tanklaivis „Globe Asimi“ užplaukė ant pakrantės seklumos prie Klaipėdos uosto, Lietuvos TSR, ir lūžo perpus. Visi 29 įgulos nariai išsigelbėjo, tačiau iš triumų tiesiai į jūrą išsiliejo 16 493 t mazuto ir 0,13 km² spinduliu jūros paviršius pasidengė iki 30,5 cm storio mazuto plėvele. Teršalai štorminių vėjų greitai buvo išnešioti 56,3 km ruožu ir pasiekė Lietuvos bei Latvijos TSR pajūrio kurortus. Viso buvo užteršta 80 km pajūrio ruožo. Dalis teršalų plėvelės, nešamos pasroviui, pasiekė Klaipėdos uostą, apnešdama dokus ir keletą prišvartuotų krovininių laivų.
Teigta, kad aplinkai buvo padaryta 600 mln. tuometinių rublių (arba 900 mln. JAV dol.) žala. Lietuva pritrūko plūduriuojančių užtvarų ir pompų, tad buvo sulaukta pagalbos iš TSRS vidaus (Ventspilio, Novorosijsko, Baku). Vakarų Vokietija į pagalbą atsiuntė savo naujai pastatytą katamaraną „Thor“, kurio paskirtis buvo išsiliejusios naftos valymas. Taip pat iš Čornomorsko pagelbėti atplaukė laivas „Svetlomor“.
Charles Segal

Biografija

Gimė 1929 m. birželio 15 d. Joniškyje. Būdamas 2 metų su tėvais emigravo į PAR. Studijavo klasikinę muziką Londono Trinity koledže. Pirmą muzikos albumą išleido 1952 metais. 1954 m. įkūrė Spin Record Company įrašų kompaniją siekdamas populiarinti savo muziką. Muziką kūrė ne tik anglų kalba, bet ir afrikanų kalba. Pretorijoje ir Keiptaune atidarė savo vardo muzikos mokyklas. Šiuo metu muzikantas gyvena Los Andžele ir grojo pianinu per Oskarų, Emmy ir MTV filmų apdovanojimų ceremonijas.
FC Genç Kalemler

Istorija

Klubas įkurtas 2015 m. Žaidė žemesniuose divizionuose. 
Tapo 2017/2018 m. Trečios lygos Vakarų regiono nugalėtojais ir pateko į Antrą lygą.
Kelias į komunizmą (Simnas)

Kelias į komunizmą – Simno rajono laikraštis, leistas nuo 1951 m. vasario 18 d. iki 1959 m. sausio 24 d.

Istorija

Ėjo du kartus per savaitę. LKP Simno rajono komiteto ir DŽDT leidinys. Spausdino laikraščio spaustuvė, kurios įrenginiai, panaikinus Simno rajoną ir laikraštį prijungus prie Alytaus rajono laikraščio „Komunistinis rytojus“ atiteko Alytaus spaustuvei. Tiražas 1951 m. – 1000 egz., 1959 m. – 1200 egz.
Karmelitų tiltas

Konstrukcija

Statinys yra trijų eismo juostų, 89 metrų ilgio ir 14,6 metrų pločio. Rėminės konstrukcijos tiltas remiasi į gelžbetoninius polinius pamatus. Tarpinės plienbetonio atramos standžiai įtvirtintos monolitiniame gelžbetoniniame rostveke ir perdangoje. Perdanga - gelžbetoninė monolitinė tuštuminė plokštė su skersinėmis diafragmomis ties krantinėmis ir tarpinėmis atramomis. Tilto perdangai įrengti sunaudota beveik 2 tūkst. m³ betono, paklota 685 m asfaltbetonio dangos. Statant tiltą buvo įrengta 560 polių, kurių bendras gręžinių gylis – 5 km. Be to, buvo įrengta nuovaža į automobilių stovėjimo aikštelę saloje, sutvarkyta krantinė.
Medis (mozaika)

Kūrinys

Mozaiką 1979 m. ant tuometinio Lančiūnavos tarybinio ūkio technikumo sienos centrinio korpuso šiaurės vakarų dalyje sukūrė Petras Ibianskas. Kūriniui panaudoti akmuo, keramika, cementas, metalas. Mozaikos aukštis 500 cm, plotis 300 cm.
Kūrinys smarkiai pažeistas: išardyta 16 mozaikos segmentų, 2012 m. iškirsta durų anga.
Jezdo provincija

Geografija

Provincija įsikūrusi Irano kalnyne, todėl paviršius daugiausia kalnuotas. Rytuose plyti Dešte Luto dykuma, šiaurėje – Dešte Keviras, kitur būdingos stepės ir pusdykumės, o gyvenvietės įkurtos daugiausia oazėse. Klimatas daugiausia sausas, karštas. Vasarą temperatūra gali viršyti 40 °C, o žiemą pasitaiko šalnų.

Gyventojai

75,1 % Kermano provincijos gyventojų gyvena miestuose, 24,9 % – kaimuose. Vyraujanti tauta – persai. Nors didžioji dauguma tikinčiųjų yra musulmonai šiitai, tačiau Jezdo provincijoje gyvena bene didžiausia Irane zoroastrizmo išpažinėjų bendruomenė.
Didžiausi miestai: Jezdas, Meibodas, Ardakanas, Tabasas, Bafkas.
Skranaitė

Skranaitė – XIII a. Karšuvoje stovėjusi lietuvių pilis. 1307 m., po to, kai lietuviai ją buvo priversti apleisti, pilį sudegino kryžiuočiai. Vėliau Skranaitė nebeminima (dėl nuolatinių lietuvių–kryžiuočių kovų Karšuva virto dykra).
Girniūnų ąžuolas

Girniūnų ąžuolas – išskirtinio amžiaus ąžuolas, augantis Pasvalio rajone, Girniūnų kaime, 2 km į šiaurės rytus nuo Pasvalio. Medis keroja už 1,5 km į pietus nuo kelio  3110  Papyvesiai–Krinčinas–Gulbinėnai  arba 0,9 km į šiaurės rytus nuo kelio  3125  Diliauskai–Kiemeliai ,  pakelės sodybos pakraštyje.
Paskelbtas savivaldybės saugomu botaniniu gamtos paveldo objektu Lietuvos Respublikos aplinkos ministro 1999 m. lapkričio 3 d. įsakymu Nr. 345. Ąžuolas pažymėtas informaciniu ženklu.
Ranetki

Grupės istorija

Grupė susibūrė 2005 metų rugpjūčio 10 dieną Maskvoje.

Serialas

Nuo 2008 m. kovo 17 per rusų telekanalą STS rodomas serialas „Ranetki“. Siužetas parašytas pagal penkių skirtingų merginų istorijas, kurias jungia aistra muzikai. Iš dalies tai ir yra grupės autobiografija. Pagrindinių veikėjų vardai išliko tie patys, o pavardes kūrėjai merginoms pakeitė.
Antanas Bezaras

Biografija

1985 m. baigė Lietuvos žemės ūkio akademijos Agronomijos fakultetą, mokslinis agronomas.
1978–1994 m. Pavenčių cukraus fabriko agronomas, direktoriaus pavaduotojas, 1994–2000 m. ūkininkas, 2000–2002 m. Kuršėnų kaimiškosios seniūnijos seniūnas. 2002–2011 m. Šiaulių rajono savivaldybės Žemės ūkio skyriaus vedėjas, 2011–2015 m. Šiaulių rajono savivaldybės mero pavaduotojas.
Nuo 2015 m. Šiaulių rajono meras.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Šiaulių rajono skyriaus narys.
2000 m., 2003 m., 2007 m. (mandato atsisakė) ir nuo 2011 m. Šiaulių rajono savivaldybės tarybos narys. 
Apdovanotas LR žemės ūkio ministerijos padėkos raštu. Lietuvos mėsinių galvijų augintojų ir gerintojų asociacijos prezidentas, Micaičių bendruomenės pirmininkas.
Sutuoktinė Birutė, vaikai Viktė, Mindaugas.
Palmanova

Istorija

1593 m. spalio 7 d. Venecijos Respublikos vadovai įkūrė Palmanovos miestą. Miesto įkūrimo data buvo parinkta paminint krikščionių pergalę 1571 m. Lepanto mūšyje prieš Osmanų imperiją. Taip pat tą dieną minima Šv. Justinos diena, tad ši šventoji paskirta miesto globėja. Miestas tapo devyniakampe tvirtove, kurią projektavo Vincenzo Scamozzi. Centrinio apskritimo, kurio skersmuo siekia 7 km, statybos truko 30 metų.
Antroji statybų dalis truko nuo 1658 iki 1690 m., o viršutinė dalis pastatyta tarp 1806 ir 1813 m. Napoleono karų metu. Galutinę tvirtovę sudarė 9 ravelinai, 9 bastionai, 9 liunetės ir 18 kavalerijų.
1815 m. miestas priklausė Austrijos imperijai, o 1866 m. kartu su Venetu ir Friuliu buvo prijungtas prie Italijos. Iki 1918 m. miestas buvo labiausiai į šiaurės rytus nutolęs Italijos miestas, o I pasaulinio karo metu čia buvo karinė zona ir veikė karališkosios kariuomenės ligoninė. 1960 m. Palmanovai buvo suteiktas nacionalinio paminklo statusas.

Pagrindiniai objektai

Miesto katedra yra priešais rotušę. Katedros statybos pradėtos 1604 m. ir baigtos 1636 m. Šio pastato architektai nėra pažymėti, tačiau manoma, jog tai gali būti Baldassare Longhena ir Vincenzo Scamozzi. Katedra nebuvo įšventinta iki pat 1777 m., kai miestas perėjo į Udinės vyskupiją.
Katedros bokštas, įšventintas 1776 m., specialiai buvo pastatytas nedidelis, kad priešai nematytų jo būdami už miesto ribų.
Katedra pastatyta iš Istrijos akmens ir buvo restauruota 2000 m.
Trys pagrindiniai miesto vartai: Porta Udine, Porta Cividale and Porta Aquileia.
Pagrindinė miesto aikštė – Piazza Grande.
Pietų Korėjos tarptautiniai santykiai

Japonija

Pietų Korėjos ir Japonijos santykiai pasižymi tiek politiniais nesutarimais, tiek ir artimais ekonominiais ryšiais. Tarp nesutarimų aktualiausi yra: ginčas dėl Japonijos jūros pavadinimo; Japonijos ministrų pirmininkų vizitai į Yasukuni šventyklą, kurioje įšventinti Japonijos imperijos laikotarpiu žuvę žmonės; ginčytina Liankūro Uolų nuosavybė; istorinė atmintis, susijusi su Japonijos okupacijos laikotarpiu.
Abiejų šalių santykiai oficialiai buvo užmegzti 1965 m. birželį, pasirašius dvišalių santykių sutartį.

Kinija

Formalūs dvišaliai santykiai tarp Kinijos ir Pietų Korėjos buvo užmegzti 1992 m. rugpjūčio 24 d.

Mongolija

Santykiai su Mongolija užmegzti 1990 m. kovo 26 d.

Rusija

Santykiai su Rusija buvo užmegzti po Sovietų Sąjungos žlugimo, 1991 m. Po dešimties metų Rusijos prezidentas Vladimiras Putinas apsilankė Seule, o 2004-taisiais Pietų Korėjos prezidentas No Mu Hionas su oficialiu vizitu atvyko į Maskvą.

JAV

JAV dalyvavo Korėjos padalijime, o vėliau prisidėjo ir prie Pietų Korėjos valstybės kūrimo, palaikė Pietų pusę Korėjos kare, pasirašė tarpusavio gynimo sutartį, pagal kurią susitariama dėl karinės pagalbos. Laikydamasi jos Pietų Korėja padėjo JAV Vietnamo kare. Be to, šalyje yra keli JAV kariniai padaliniai, vykdomos reguliarios dvišalės karinės pratybos.
Dabartinio prezidento I Mjongbako laikotarpiu abiejų šalių santykiai pastebimai sustiprėjo.

Europos Sąjunga

ES ir Pietų Korėją sieja svarbūs prekybiniai ryšiai. 2010 m. rugsėjį abi pusės patvirtino laisvos prekybos sutartį, kuri įsigaliojo 2011 m. liepos mėn.
Lietuvos vartotojų institutas

Lietuvos vartotojų institutas – Lietuvos nevyriausybinė ne pelno vartotojų gynimo ir konsultavimo organizacija. Būstinė Vilniuje, S. Konarskio 49.

Veikla

Lietuvos vartotojų institutas įkurtas 2000 m. pabaigoje. Tikslas – ginti vartotojų ekonominius ir saugos interesus, šviesti, mokyti ir konsultuoti vartotojus bei verslininkus, skatinti sąžiningą komercinę praktiką, tobulinti verslo aplinką. Institutas rengia seminarus, šviečiamąsias radijo ir televizijos laidas, skaito paskaitas verslininkams ir vartotojams, pranešimus konferencijose, skelbia straipsnius spaudoje, leidžia leidinius vartotojams aktualiais klausimais, konsultuoja kokybės garantijų, prekių grąžinimo, keitimo ir ženklinimo, produktų saugos, turizmo, aplinkosaugos ir kt. klausimais, teikia pastabų ir siūlymų dėl įvairių teisės aktų, dalyvauja standartizacijos veikloje, tiria vartotojų nuomonę apie prekių ir paslaugų kokybę, atstovauja nevyriausybinėms šalies vartotojų organizacijoms Europos vartotojų konsultacinėje grupėje, vykdo vartotojų švietimo projektus.
Prezidentė Zita Čeponytė – nuo 2000 m.
Arasatuba

Istorija

Vietovės pavadinimas kilo nuo tupių-gvaranių kalbų žodžių araçá (vietinis augalas, Mosiera sp.) ir tyba („gausybė“). Arasatuba pradėjo kurtis 1908 m., o miesto teisės suteiktos 1917 m.
Kariuomenės rūšies maršalas

Atskyrio ženklai

1943 m. vasario 6 d. buvo patvirtinti kariuomenės rūšies maršalo atskyrio ženklai, kurie skyrėsi nuo to paties lygio armijos generolo atskyrio ženklų – vietoj keturių armijos generolo žvaigždžių antpetyje buvo viena didelė žvaigždė ir kariuomenės rūšies emblema. (Vyriausiojo kariuomenės rūšies maršalo antpetis toks pat, tik žvaigždė apsupta lauro lapų vainiku.)

1943 m. spalio 26 d. kariuomenės rūšies maršalo antpečio žvaigždė buvo sumažinta (skersmuo pakeistas nuo 50 mm iki 40 mm).
Ant kaklo buvo nešiojama mažoji maršalo žvaigždė, kurios juosta atitiko kariuomenės rūšį (apie tai skaitykite straipsnyje apie maršalo žvaigždę).

Maršalai

Įvedus kariuomenės rūšių maršalų laipsnius po dviejų dienų pirmuoju tokiu maršalu, artilerijos maršalu tapo Nikolajus Voronovas (1943 m. sausio 18 d.).

1943 m. maršalais tapo ir aviatoriai Aleksandras Novikovas (kovo 17 d.) ir Aleksandras Golovanovas (rugpjūčio 3 d.).

1944 m. vasario 21 d. N. Voronovas ir A. Novikovas tapo vyriausiaisiais maršalais, o Pavelas Rotmistrovas ir Jakovas Fedorenka – šarvuočių ir tankų kariuomenės maršalais, Michailas Vorobjovas – inžinerijos kariuomenės maršalu, o Ivanas Peresypkinas – ryšių kariuomenės maršalu.
Vėlesniais metais kariuomenės rūšies maršalo laipsnis būdavo suteikiamas atitinkamų kariuomenės rūšių aukščiausiesiems vadams, stambių kariuomenės junginių vadams, karo akademijų viršininkas, o aviacijos maršalo laipsnį – ir garsiesiems Didžiojo Tėvynės karo lakūnams, net ir tarnavusiems antraeilėse pareigose (A. Pokryškinas, N. Skomorochovas, I. Kožedubas).
Aviacijos maršalai buvo 32 (7 vėliau tapo vyriausiaisiais aviacijos maršalais), artilerijos maršalų buvo 13 (3 vėliau tapo vyriausiais maršalais), šarvuočių ir tankų kariuomenės maršalų – 8 (2 tapo vyriausiaisiais), inžinerijos kariuomenės – 6, ryšių kariuomenės – 4. Inžinerijos ir ryšių kariuomenėje vyriausiųjų mnaršalų nebuvo.
Jauniausi maršalai buvo 39-erių metų aviatorius A. Golovanovas (1943 m.) ir ryšininkas I. Persypkinas (1944 m.). Kitais metais A. Golovanovas tapo jauniausiu vyriausiuoju maršalu.
Dominykas Jančionis

Biografija

2013 m. pasaulio iki 23 m. amžiaus čempionato dvivietės valties čempionas. 2015 m. pasaulio čempionato finale keturvietėje valtyje (su Aurimas Adomavičius, Martynas Džiaugys ir Žygimantas Gališanskis)  užėmė 6-ą vietą ir iškovojo Lietuvai olimpinį kelialapį M4x rungtyje į 2016 m. vasaros olimpines žaidynes. 2016 m. Europos čempionate pelnė sidabro medalį.
Mikrovamzdeliai

Mikrovamzdeliai, arba mikrotubulės (gr. mikros 'mažas' + lot. tubus 'vamzdis') – ląstelės citoskeleto elementai. Yra 25 nanometrų skersmens ir 0,2-25 mikrometrų ilgio, tuščiaviduriai.

Sandara

Mikrovamzdeliai sudaryti iš baltymo tubulino, kuris yra α ir β struktūros. Fromuojantis mikrotubulei, tubulino molekulės jungiasi po dvi ir sudaro dimerus, kurie bendrame vamzdelyje išsidėstę eilutėmis. α tubulinas visada prisijungia prie β tubulino.

Mikrovamzdelį sudaro 13 iš tubulino dimerų sudarytų eilučių, kurios supa tuščiavidurę šerdį.
Mikrovamzdelių susidarymą ląstelėse kontroliuoja centrosomos (mikrovamzdelių reguliavimo centrai).
Mikrotubulės – nestabilūs dariniai. Netrukus po prisijungimo prie bendro vamzdelio, tubulinas disocijuoja. Tačiau dinamiškumas – viena naudingiausių mikrotubulių savybių.

Kaip energijos šaltinį mikrovamzdeliai naudoja GTP (analogija ATP molekulėms). Prisijungęs prie bendro vamzdelio tubulinas pakeičia prie jo prisikabinusią GDP molekulę į GTP ir netrukus ją hidrolizuoja. Dėl šios hidrolizės, tubulinas linkęs disocijuoti nuo mikrotubulės, tačiau hidrolizė vyksta lėčiau nei jungimasis į vamzdelį.
Adomas Pranas Druktenis

Adomas Pranas Druktenis (g. 1931 m. vasario 13 d. Raseiniai - m. 2019m. birželio 9d. Vilniuje) – Lietuvos kalbininkas, vertėjas.

Biografija

Vaikystė prabėgo netoli Viduklės gražiame Jūkainių dvare, kur tėvas tarnavo ūkvedžiu. 1938–1940 m. mokėsi Rimkiškių (Prišmančių), 1940–1941 m. Viduklės pradžios mokyklose. 1941 m. sovietų valdžiai likvidavus dvarą, tėvai persikėlė į savo ūkį Užumedžio kaime, kur iki tol gyveno ir dirbo nuomininkas. 1941–1944 m. mokėsi Alėjų pradinėje mokykloje. Baigęs šeštą skyrių, ketino toliau mokytis gimnazijoje, tačiau, sugrįžus sovietų valdžiai, teko atsisakyti planų ir padėti tėvams ūkininkauti. Tik kai paaiškėjo, kad kolektyvizacijos nepavyks išvengti, savarankiškai pasiruošęs 1948–1950 m. mokėsi Viduklės vidurinėje mokykloje, 1953 m. baigė Raseinių vidurinę mokyklą. 1958 m. baigė germanistiką Vilniaus universitete.
Nuo 1958 m. dirbo „Vagos“, 1977–1992 m. „Mokslo“ leidyklose. Verčia iš vokiečių kalbos.
Apuolė

Kronika

IX a. Bremeno-Hamburgo arkivyskupas Rimbertas (m. 888 m.) darbe „Šv. Anscharijaus gyvenimas“ (Vita Sancti Anscharii) aprašė plėšikiškus danų ir švedų karo žygius į Apuolę, kur buvo gerai įtvirtinta pilis, atpasakojo jų kovas ir derybas su žemaičių kaimynais kuršiais, kurie taip pat buvo drąsūs savo žemių gynėjai. Jis pateikia ilgą vikingų karų su kuršiais aprašymą, kuriame teigiama, kad kuršių gentis kadaise priklausiusi švedų valdžiai, bet sukilo ir užsimanė tapti nepriklausomi. Tai žinodami, danai 853 metais, kai vyskupas jau buvo nuvykęs į Švediją, surinko daugybę laivų ir nuvyko į kuršių tėvynę, norėdami jų turtus išplėšti ir kuršius sau pavergti. Danai buvo sumušti. Dar po metų švedai užpuolė Apuolę (Apulia). Apsuptą pilį 8 dienas gynė net 15 tūkst. karių.
Stare Lešne Bohaterai

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Lina Kačiušytė

Biografija

Mokėsi Vilniaus 7-oje vidurinėje mokykloje, nuo aštuonerių metų treniravosi mokyklos baseine, kur ją pastebėjo trenerė Aušrinė Šukytė. 1974–1977 m. treniravosi „Žalgirio“ sporto mokykloje, pirmasis treneris Arvydas Gražiūnas. Nuo 1976 m. TSRS jaunimo rinktinės, nuo 1977 m. suaugusių rinktinės narė, treneris Borisas Zenovas. 1985 m. baigė Vilniaus pedagoginį institutą. Dirbo vertėja iš anglų, ispanų, rusų kalbų. Vilniaus miesto savivaldybės Kūno kultūros ir sporto skyriaus vyriausioji specialistė.
Rugpjūčio 9

Vardadieniai

Jorūnas – Mintartas – Rolandas – Romanas – Romas – Tarvilė – Virginija
Figeira da Fosas

Istorija

Figeira minima nuo 1237 m., miesto teisės nuo 1882 m.
Kobylka

Istorija

Kobylkos kaimas minimas nuo XV a. I pusės. XVIII a. II pusėje čia įkurta manufaktūra gamino dekoratyvinius audinius, šilko juostas (buvo pagrindinis kontušo juostų gamintojas), kojines. 1794 m. spalio 26 d. prie Kobylkos įvyko mūšis tarp Rusijos armijos ir Lenkijos sukilėlių. 1862 m. miestą pasiekė geležinkelis. Antrojo pasaulinio karo metais veikė getas. Miesto teisės Kobylkai suteiktos 1969 m.
Mečislovas Apukas

Biografija

1985 m. baigė Lietuvos veterinarijos akademiją, zooinžinierius. UAB „Antivis“ direktorius, UAB „Angis“ komercijos direktorius.
Lietuvos liberalų sąjungos, Liberalų ir centro sąjungos Kelmės rajono skyriaus narys, skyriaus pirmininko pavaduotojas.
2000–2003 m. ir 2003–2007 m. Kelmės rajono savivaldybės tarybos narys.
Išsiskyręs, vaikai Vakarė, Mindaugas, Vismantė.
Moldė

Istorija

Moldė viduramžiais kūrėsi kaip prekybos centras. 1742 m. suteiktos miesto teisės. XIX a. tapo tekstilės ir aprangos pramonės bei turizmo centru.
Terraria

Apie Žaidimą

Žaidime žaidėjas gali kovoti su įvariais monstrais, prekiauti su gyventojais, kautis prieš daug stipresnius žaidimo monstrus: boss'us, kurie turi daugiau gyvybių, stipresnę puolimo žalą ir pan. Žaidime taip pat galite kasinėtis požemiuose, eiti tirinėti unikalių vietovių kaip: požeminės džiunglės, požemis, korupcija ir t. t.
Sun Yang

Biografija

2006 m. Sun Yang tapo Kinijos žiemos čempionato aukso medalininku. 2008 m. vasaros olimpinėse žaidynėse būdamas vos šešiolikos Sun atstovavo savo šaliai 400 m ir 1500 m laisvu stiliumi nuotoliuose. 400 m laisvu stiliumi rungtyje plaukikas liko 28-as, o 1500 m nuotolyje jis pateko į finalą ir galutinėje įskaitoje liko aštuntas. Po metų vykusiame pasaulio čempionate Sun laimėjo savo pirmąjį tarptautinį medalį – bronzą 1500 m plaukime laisvuoju stiliumi. 2011 m. pasaulio čempionate Sun pirmą kartą tapo pasaulio čempionu 800 m ir 1500 m distancijose. 2012 m. vasaros olimpinėse žaidynėse Sun du kartus tapo olimpiniu čempionu, taip pat pelnė sidabro ir bronzos medalius. Sun taip pat pasiekė du olimpinius ir vieną pasaulio rekordus.
Nervinis grįžtamasis ryšys

Nervinis grįžtamasis ryšys, (angl. Neurofeedback) – galimybė žmogui treniruoti savo smegenų aktyvumą. Smegenų aktyvumas stebimas registruojant galvos odos biosroves (įprastinė šio aktyvumo tyrimo metodika). Žmogus, kurio biosrovės registruojamos, apie savo smegenų aktyvumą informuojamas, pateikiant jam įvairią vaizdinę, garsinę, vibracijos ir pan. informaciją. Smegenų elektrinio aktyvumo matavimas yra įprastinė, plačiai taikoma ir gerai ištirta medicininė procedūra.
Naudojant šį metodą gydymui, jei smegenų aktyvumas keičiasi norima kryptimi, klientas gauna „teigiamą“ įvertinimą apie savo smegenų aktyvumą. Priešingu atveju jis gauna arba „neigiamą“ įvertinimą, arba (pagal kai kurias metodikas) jokio įvertinimo. Paprastai siekiama nuslopinti su konkrečia liga susijusius smegenų aktyvumo tipus, juos pakeičiant normaliu sveiko žmogaus smegenų aktyvumu.
Dažniausiai įvertinamas biologinių impulsų pulsacijų dažnis, atliekant Furjė analizę. Populiarus tikslas yra įtvirtinti sveikam žmogui būdingą 12–18 Hz (vadinamąją β1/SMR) komponentę ir išmokyti jį nuslopinti 4–8 Hz (θ) ir/arba 22–28 Hz (vadinamąją β2) komponentes.

Kaip tai atliekama

Smegenų veikla sukuria elektromagnetinę energiją – smegenų biosroves. Kompiuterio pagalba jos yra užrašomos ir iš gaunamų duomenų galima spręsti apie smegenų veiklą. Jei vienos biosrovės yra aktyvinamos, o kitos silpninamos smegenys pradeda funkcionuoti kitaip. Taip jos yra grąžinamos į subalansuotą būseną. Šis balansas yra pasiekiamas keičiant smegenų biosrovių aktyvumą, klientui stebint ir girdint savo biosroves, kurios kompiuterinės programos pagalba yra paverčiamos garsu bei vaizdu ir pateikiamos klientui.

Efektyvumas

Metodas taikomas po sunkių galvos traumų, narkomanams bei alkoholikams, gydant stresą, baimes, depresijas bei panikos priepuolius. Ši technologija padeda įveikti dėmesio sutrikimo sindromą, miego sutrikimus, įvairias priklausomybes, mikčiojimą.

Pašaliniai poveikiai

Metodas yra visiškai saugus. Per 30 jo egzistavimo metų nebuvo užfiksuota nei vieno žalingo poveikio.

Parapsichologija

Yra įvairių grupių, kurios šio metodo pagalba skelbiasi galinčios padidinti intelekto koeficientą ar netgi suteikti įvairius paranormalius sugebėjimus (aiškiaregystę ir pan).
Epilepsija Šis metodas yra ypač efektyvus gydant epilepsiją. Jis padeda iki 82 procentams ir gali būti veiksmingas net ir jei nepadeda cheminai vaistai.
Galatasaray SK

Istorija

Klubo ištakos siekia 1905 m. Tai vienas iš sėkmingiausių šalies klubų, daugkartiniai Turkijos čempionai, taurės nugalėtojai.
Jaunimo frontas

Jaunimo frontas – LKJS Kauno rajono komiteto laikraštis, nelegaliai ėjęs 1936 m. rugsėjį – 1937 m. kovą Kaune.

Istorija

Išėjo du numeriai. Spausdintas spaustuviniu šriftu ir rotatoriumi pogrindinėje spaustuvėje. Redagavo Joselis Volfsonas, Izraelis Ickovičius, Solomonas Kancedikas.
Tomb Raider: Underworld

Siužetas

Lara Kroft sužino jos mirusio tėvo Richard Croft būsimos paieškos vietovę Viduržemio jūros dugne. Toje vietoje ji randa senovės miestą Niflheimą. Griuvėsiuose ji aptinka dievo Toro statulą ir randa geležinę dievo pirštinę, kuri, pagal mitą, suteikdavo jam ypatingos jėgos. Larą griuvėsiuose užtinka Amandos agentai ir pagrobia pirštinę. Lara vejasi juos ir patenka į Amandos laivą, kuriame suranda įkalintą pusdievę Natlą, kurią Amanda naudoja savais tikslais. Nepritaikiusi pirštinės sau, Amanda ją išmetą į jūrą. Lara sugeba pagriebti Toro pirštinę prieš jai nuskęstant. Pagal Natlos užuominas Lara keliauja į kitą vietą – Tailando pakrantę, kur griuvėsiuose randa Odino statulą, tačiau artefaktų prie jos nėra. Iš palikto tėvo užrašo Lara supranta, kad artefaktai išgabenti ir paslėpti Kroft šeimos rūmuose Anglijoje.
Kroft rūmų požemiuose Lara randa antrąją Toro pirštinę. Jai grįžtant į rūmus, šie susprogsta ir pradeda degti. Vėliau paaiškėja, kad sabotažą rūmuose surengė Laros antrininkė, tikriausiai pasiųsta Amandos. Lara keliauja į Pietų Meksiką, kur randa Toro diržą, po to – į Jano Majeno salą, kur suranda Toro kūjį. Ginkluota keturiais senoviniais artefaktais Lara gali susikauti su pusdieve Natla ir sužinoti tiesą apie savo motinos likimą …
Providensjalas

Providensjalas (angl. Providenciales), arba Provo – sala Terkso ir Kaikoso teritorijoje, Kaikoso salyno vakaruose, salelių grandine jungiasi su Šiaurės Kaikosu. Plotas 98 km².
Saloje gyvena 30,5 tūkst. gyventojų (daugiausiai gyventojų turinti Terkso ir Kaikoso sala). Yra tarptautinis oro uostas. Turizmas, jūrų moliuskų auginimas.